SELETUSKIRI

1. ETTEPANEKU TAUST

Ühendus sõlmis 1999. aasta toiduabi konventsiooni nõukogu otsusega 2000/421/EÜ. Konventsioon sõlmiti 1960. aastal algselt kui kooskõlastatud ja sobiv vahend arenenud riikide põllumajandustoodangu ülejääkide üleandmiseks puudust kannatavatele arenguriikidele. Nimetatud konventsioon kehtib 30. juunini 2012, kuna selle kehtivusaega pikendati toiduabi komitee otsusega komitee 104. istungil 18. mail 2011.

1999. aasta toiduabi konventsioon ja 1995. aasta teraviljakaubanduse konventsioon on omavahel seotud, sest toiduabi konventsiooni kehtivusaega saab pikendada ainult tingimusel, et samal ajal kehtib ka 1995. aasta teraviljakaubanduse konventsioon. 1995. aasta teraviljakaubanduse konventsiooni kehtivust pikendati 30. juunini 2013, mis võimaldab formaalselt pikendada ka 1999. aasta toiduabi konventsiooni kehtivust ühe aasta võrra.

Kuna praegune 1999. aasta toiduabi konventsioon kehtib 30. juunini 2012, käsitletakse selle pikendamist ametlikult 2012. aasta juunis toimuval toiduabi komitee istungil. Toiduabi komitee liikmed leppisid 14. detsembril 2010. aastal toimunud 103. istungil kokku uue toiduabi konventsiooni ametlike läbirääkimiste alustamises. Kuigi EL oleks soovinud läbirääkimised lõpetada juunis 2011, loodetakse ajakohastatud toiduabi konventsiooni läbirääkimiste viimane etapp lõpule viia aprillis 2012, millal läbirääkijad lepivad kokku ka teksti prantsus- ja ingliskeelses versioonis (mõlemad versioonid on võrdselt autentsed).

1999. aasta toiduabi konventsioon kaotab kehtivuse 30. juunil 2012, samas kui uus toiduabi konventsioon jõustub 1. jaanuaril 2013, tingimusel et 31. oktoobriks 2012 on kuus osapoolt konventsiooni ratifitseerinud. Suure tõenäosusega jääb 1999. aasta toiduabi konventsiooni kehtivuse lõppemise ja uue toiduabi konventsiooni jõustumise vahele kuuekuuline tühimik. 30. novembril 2011. aastal aset leidnud toiduabi komitee 105. istungil leppisid osapooled kokku, et tuleks vältida olukorda, kus 1999. aasta toiduabi konventsioon ja uus konventsioon on jõus samaaegselt. 1999. aasta toiduabi konventsiooni võimaliku pikendamise küsimust arutatakse ametlikult toiduabi komitee kohtumisel juunis 2012. Seega peab EL ette valmistama ühise seisukoha. Vastavalt arutelule ELi liikmesriikidega nõukogu humanitaar- ja toiduabi töörühmas 29. veebruaril 2012, eelistaksid komisjon ja ELi liikmesriigid kuuekuulist tühimikku praeguse toiduabi konventsiooni pikendamisele, kuna on tõenäoline, et seda pikendataks üheks aastaks (kuni 30. juunini 2013).

1999. aasta toiduabi konventsiooni alusel on ELi ja selle liikmesriikide iga-aastane kohustus eraldada toiduabi väljendatuna nii nisuekvivalendis kui ka rahalises väärtuses ning praegune kohustus on eraldada 1 320 000 nisuekvivalendi tonni pluss 130 miljonit eurot (k.a transport ja muud tegevuskulud). 1 320 000 nisuekvivalendi tonnist 990 000 tonni eraldatakse ELi sisekokkuleppe alusel Euroopa Liidu kaudu.

Ei ole õiguslikku vajadust ega poliitilist kohustust 1999. aasta toiduabi konventsiooni pikendada, et uue ajakohastatud konventsiooni jõustumist lihtsustada. Toiduabi konventsiooni pikendamine tähendaks ka ELi aastase toiduabi andmise kohustuse pikendamist vastavalt konventsiooni III artikli punktile e. On oluline märkida, et viimase nelja aruandeperioodi jooksul ei ole Euroopa Liit oma tonnaažilisi kohustusi täitnud. Samas on EL ettenähtust suuremas mahus täitnud oma rahalisi kohustusi. See tuleneb suures osas ELi liikumisest kaasaegse lähenemise suunas toiduabi valdkonnas, mida praegu kehtiv konventsioon ei tunnista.

Kui 1999. aasta toiduabi konventsiooni ei pikendata, kaotab see kehtivuse. Sellest tulenevalt ei oleks enam toiduabi konventsioonis sätestatud miinimumkohustusi ning iga osapool määraks oma miinimumkohustused ise. See ei mõjutaks ELi üldeelarvest toiduabi ja toiduainetega kindlustamise jaoks eraldatud vahendite suurust. Siiski võib sihtriikide ja nende elanike hulgas selle tulemusel tekkida negatiivne arusaam ning kartus, et toiduabi stabiilsus võib väheneda. Seega on vajalik infovahetus ja dialoog, et kinnitada ELi jätkuvat pühendumust kõige haavatavamate elanikkonnarühmade toidu- ja toiduainete puuduse probleemiga tegelemiseks. Seda tõendab oodatav toiduabi konventsiooni sõlmimine, mis näitab ELi tugevat poliitilist ja rahalist pühendumust. On oluline ka märkida, et EL on olnud uute läbirääkimiste peamine edasiviiv jõud.

2. Ettepaneku valdkonnas kehtivad õigusnormid:

EL on mitmel korral pikendanud 1999. aasta toiduabi konventsiooni järgmiste otsustega:

– Nõukogu otsus 2000/421/EÜ

– Nõukogu otsus 2006/906/EÜ

– Nõukogu otsus 2007/317/EÜ

– Nõukogu otsus 2009/393/EÜ

– Nõukogu otsus 2010/316/EÜ

– Nõukogu otsus 2011/339/EÜ

· Kooskõla Euroopa Liidu muude tegevuspõhimõtete ja eesmärkidega

1999. aasta toiduabi konventsiooni XXV artikli punkti b kohaselt saab edasine pikendamine toimuda tingimusel, et samaks ajavahemikuks jääb kehtima ka 1995. aasta teraviljakaubanduse konventsioon. 1995. aasta teraviljakaubanduse konventsioon jääb jõusse kuni 30. juunini 2013 vastavalt rahvusvahelise teraviljanõukogu 6. juuni 2011. aasta kohtumisel vastu võetud otsusele.

3. HUVITATUD ISIKUTEGA TOIMUNUD KONSULTEERIMISE JA MÕJU HINDAMISE TULEMUSED

Nõukogu 29. veebruari 2012. aasta humanitaar- ja toiduabi töörühma koosolekul toetasid liikmesriigid kuuekuulist tühimikku ja sellise ELi seisukoha väljakujundamist, mis oleks vastu 1999. aasta toiduabi konventsiooni pikendamisele.

Eksperdiarvamuste kogumine ja kasutamine

Välisekspertide arvamusi ei olnud vaja kasutada.

· Mõju hindamine

Ei kohaldata.

4. ETTEPANEKU ÕIGUSLIK KÜLG

· Õiguslik alus

Euroopa Liidu toimimise lepingu artikli 214 lõiked 1 ja 4 ning artikli 218 lõige 9.

· Subsidiaarsus

Ettepanek tehakse jagatud pädevusse kuuluvas valdkonnas.

· Proportsionaalsuse põhimõte

Ettepanek on proportsionaalsuse põhimõttega kooskõlas.

· Vahendi valik

Kavandatav õigusakt: nõukogu otsus.

Muud vahendid ei oleks asjakohased järgmisel põhjusel: vastavalt Euroopa Liidu toimimise lepingu artikli 218 lõikele 9 on see ainus võimalus võtta vastu toiduabi komitees esitatav Euroopa Liidu seisukoht.

5. MÕJU EELARVELE

1999. aasta toiduabi konventsiooni pikendamine tähendaks seda, et Euroopa Liidu iga-aastane kohustus anda konventsiooni III artikli punkti e kohaselt toiduabi pikeneb veel ühe aasta võrra. Euroopa Liit on võtnud vastutuse osa kohustuste eest, mille EL ja selle liikmesriigid on toiduabi konventsiooniga endale võtnud. Koos ELi liikmesriikidega konsolideeritakse üksainus toiduabi konventsiooni käsitlev teatis, kus ei osutata eraldi toimingutele. Toiduabi konventsioonis (VI artikkel) on sätestatud kohustuste ülekandmine ühest aastast teise, juhul kui kohustusi on täidetud ettenähtust suuremas ulatuses, kuid seda ei ole kunagi kasutatud.

Samuti on oluline märkida, et Euroopa Liit ei ole suutnud neljal järjestikusel aastal (2007/2008, 2008/2009, 2009/2010 ja 2010/2011) oma tonnaažikohustusi täita.

JÄRELDUS

Eeltoodut arvestades teeb komisjoni ettepaneku, et nõukogu võtaks Euroopa Liidu nimel järgmise seisukoha ja volitaks komisjoni olema vastavalt toiduabi konventsiooni menetluseeskirjade eeskirjale nr 13 ametlikult vastu toiduabi komitees toiduabi konventsiooni kehtivuse pikendamise osas saavutatavale konsensusele.

2012/0106 (NLE)

Ettepanek:

NÕUKOGU OTSUS,

millega kehtestatakse Euroopa Liidu nimel toiduabi komitees vastuvõetav seisukoht 1999. aasta toiduabi konventsiooni pikendamise kohta

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 214 lõikeid 1 ja 4 koostoimes artikli 218 lõikega 9,

võttes arvesse komisjoni ettepanekut

ning arvestades järgmist:

(1) 1999. aasta toiduabi konventsiooni sõlmis Euroopa Ühendus nõukogu otsusega 2000/421/EÜ[1] ja seda on pikendatud mitme toiduabi komitee otsusega.

(2) Praegune toiduabi konventsioon kehtib 2012. aasta juunini ja selle võimalikku pikendamist käsitletakse ametlikult juunis 2012 toimuval toiduabi komitee istungil.

(3) Toiduabi konventsiooni XXV artikli punkti b kohaselt saab kehtivusaega pikendada tingimusel, et samal ajavahemikul kehtib ka 1995. aasta teraviljakaubanduse konventsioon; teraviljakaubanduse konventsioon kehtib vastavalt rahvusvahelise teraviljanõukogu 6. juuni 2011. aasta pikendamisotsusele 30. juunini 2013.

(4) Toiduabi komitee liikmed leppisid 14. detsembril 2010. aastal toimunud 103. istungil kokku uute ametlike mitmevooruliste läbirääkimiste alustamises 1999. aasta toiduabi konventsiooni üle.

(5) Praegune toiduabi konventsioon kehtib 30. juunini 2012, samas kui uus toiduabi konventsioon jõustub 1. jaanuaril 2013. Suure tõenäosusega jääb 1999. aasta toiduabi konventsiooni kehtivuse lõppemise ja uue toiduabi konventsiooni jõustumise vahele kuuekuuline tühimik.

(6) Toiduabi komitee 30. novembri 2011. aasta 105. istungil nõustusid toiduabi konventsiooni osalised, et kattumisi tuleks vältida. Seega tuleks toiduabi konventsiooni pikendamisele eelistada kuuekuulist tühimikku.

(7) Euroopa Komisjoni, kes esindab Euroopa Liitu toiduabi komitees, tuleks seetõttu nõukogu otsusega volitada olema vastu toiduabi komitees toiduabi konventsiooni kehtivuse pikendamise osas saavutatavale konsensusele,

ON TEINUD JÄRGMISE OTSUSE:

Artikkel 1

Euroopa Liidu seisukoht toiduabi komitees on olla vastavalt toiduabi konventsiooni menetluseeskirjade eeskirjale nr 13 vastu toiduabi komitees toiduabi konventsiooni kehtivuse pikendamise osas saavutatavale konsensusele.

Artikkel 2

Komisjonile antakse volitus väljendada kõnealust seisukohta toiduabi komitees.

Artikkel 3

Käesolev otsus jõustub selle vastuvõtmise päeval.

Brüssel,

Nõukogu nimel

eesistuja

[1] EÜT L 163, 4.7.2000, lk 37.